[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.3.2009

KOM(2009) 99 endelig

RAPPORT FRA KOMMISSIONEN TIL RÅDET OG EUROPA-PARLAMENTET

ÅRSRAPPORT OM HONGKONG 2008

Det Særlige Administrative Område Hongkong: Årsrapport 2008

Baggrund

11 år efter overdragelsen fungerer konceptet "et land/to systemer" stadig tilfredsstillende, idet Hongkong har kunnet opretholde sin levevis, retsstaten og de grundlæggende frihedsrettigheder. Samarbejdet med EU, som hjælpes på vej af en fælles pragmatisk tilgang, forløb godt i 2008 og blev yderligere støttet af EU's erhvervsinformationsprogram. Efter en nedgang i slutningen af 1990'erne oplevede Hongkong en forbedring af sin økonomi, bl.a. fordi Kina øgede den lokale turisme og gav Hongkong en privilegeret adgang til fastlandets marked. Økonomien er nu hårdt ramt af den globale finanskrise, som især går ud over servicesektoren. Den fart, hvormed reformerne gennemføres forud for indførelsen af almindelig valg med henblik på udnævnelse af guvernøren i 2017 og medlemmerne af den lovgivende forsamling i 2020, giver stadig anledning til bekymring.

Indledning

I sin meddelelse umiddelbart efter overdragelsen af Hongkong til Kina i 1997 forpligtede Kommissionen sig til at udarbejde en årsrapport om udviklingen i Det Særlige Administrative Område Hongkong. Dette er den elvte rapport.

Det er nu elleve år siden, at Hongkong blev et særligt administrativt område (SAR) under Folkerepublikken Kina med udgangspunkt i begrebet "et land/to systemer", som er nedfældet i den kinesisk-britiske erklæring og basisloven for Hongkong. Basisloven, som trådte i kraft den 1. juli 1997, sikrer markedsøkonomien, erhvervsmiljøet, beskyttelsen af retsstatsprincipper og de grundlæggende frihedsrettigheder i Hongkong i de næste 50 år. I de forløbne elleve år har dette princip fungeret efter hensigten.

Hongkong er en vigtig partner for EU med de samme værdier og interesser inden for økonomi, handel, regulering samt sociale og kulturelle spørgsmål. Forbindelserne mellem EU og Hongkong er siden 1997 løbende blevet udvidet på tværs af disse områder. Forbindelserne er inden for de seneste år således blevet åbnet mod nye samarbejdsområder inden for f.eks. miljø, flytrafik, konkurrence og uddannelse. EU har stor interesse i, at Hongkongs selvstændighed og friheder fortsat opretholdes, og støtter således en hurtig og omfattende indførsel af almindelige valg som fastsat i basisloven.

Økonomisk udvikling

I betragtning af at Hongkong er en åben økonomi og et internationalt finanscentrum, og bystaten i stigende grad er integreret i Folkerepublikken Kinas økonomi og desuden er afhængig af eksport til USA og EU, så har den ikke kunnet undgå at blive påvirket af den verdensomspændende finansielle og økonomiske krise. Hongkong oplevede i 2008 en hurtig økonomisk nedgang, også selv om det i årets første halvår lykkedes at fastholde en vækst på ca. 5,7 %. Samtidig var der store udsving på Hongkongs aktiemarked. Inflationstrykket lettede henimod årets udgang, og forbrugerprisindekset faldt således til 3,1 % i november (hvorimod det medio 2008 var på over 6 %). Da der stadig var store skattereserver, kunne regeringen stimulere væksten gennem skatten for på den måde at imødegå krisen.

Som guvernør Donald Tsang understregede i sin politiske redegørelse i oktober, er udfordringen for Hongkong at klare det hårde udenrigsfinansielle miljø og at styrke Hongkongs stilling som internationalt finanscentrum. Som reaktion på finanskrisen strammede Hongkong reguleringen, tilførte finanssystemet likvide midler og garanterede alle bankindlån. Kreditstramningen har imidlertid forværret situationen for mange virksomheder med store lån, især små og mellemstore virksomheder (SMV'er) og virksomheder i grænseområdet omkring Pearl River-deltaet, hvor erhvervsvilkårene er blevet vanskelige på grund af stigende produktionsomkostninger og aftagende ekstern efterspørgsel. Hongkongs regering har til støtte for disse virksomheder vedtaget en række finansieringsordninger.

Hongkongs regering har angivet fire erhvervssektorer, som er særlig sårbare over for den globale finanskrise, nemlig finansielle tjenesteydelser, handel og logistik, turisme og forbrugerrelaterede tjenesteydelser samt fast ejendom og byggeri. Guvernøren er formand for et udvalg om økonomiske problemområder, som har til formål at anvise, hvilke muligheder regeringen og erhvervslivet har for at løse disse problemer. Efterhånden som virkningerne af finanskrisen spredes, bliver arbejdsløsheden på grund af rationaliseringer og massefyringer et af Hongkongs største problemer.

Kinas premierminister Wen Jiabao gentog i oktober 2008, at Kina ville hjælpe Hongkong ud af den globale finanskrise, og han omtalte de detaljerede betingelser for støtteforanstaltningerne - samarbejde med Hongkongs finansielle reguleringsmyndigheder om nødplaner, gennemførelse af umiddelbart gennemførlige infrastrukturprojekter, f.eks. Hongkong-Macao-Zhuhai-broen, udvidelse af den individuelle rejseordning, støtte til SMV'er og sikring af stabile fødevareleverancer for at mindske inflationen.

Hongkong fortsætter bestræbelserne på en tættere integration med Folkerepublikken Kina, hvad angår persontrafik, viden, tjenesteydelser og ressourcer, navnlig gennem CEPA-aftalen (partnerskabsaftale om et tættere økonomisk samarbejde). Den første frihandelsaftale (CEPA I) mellem Hongkong og Folkerepublikken Kina blev undertegnet i 2003. Efter yderligere fem runder fungerer CEPA i al væsentlighed som et supplement til WTO-aftalen om liberalisering af tjenesteydelser. EU-tjenesteydere med base i Hongkong har præferenceadgang til Folkerepublikken Kinas marked. Medio 2008 var i alt 1 232 virksomheder registreret i Hongkong som leverandører af tjenesteydelser under CEPA, heraf var 144 EU-virksomheder med base i Hongkong.

I valutasammenhæng blev det fra Hongkongs side gentaget, at man ville fastholde tilknytningen til den amerikanske dollar, således som det har været tilfældet i de seneste 25 år. Det blev desuden understreget, at anvendelsen af renmimbi (RMB) i Hongkongs økonomiske aktiviteter vil blive yderligere udvidet med støtte fra Folkerepublikken med henblik på at hjælpe Hongkong under den finansielle og økonomiske krise. Der vil fortsat i Hongkong blive gennemført pilotprojekter vedrørende liberaliseringen af RMB.

Samarbejde mellem EU og Hongkong

Forbindelserne mellem EU og Hongkong er til stadighed blevet udvidet siden 1997 på grundlag af fælles interesser og problemer. For EU er Hongkong en strategisk handels- og investeringspartner og en mellemstation for handel og investeringer i forholdet mellem EU og Kina. Der er tale om et væsentligt og pragmatisk bilateralt samarbejde, som i 2008 er blevet udvidet til nye områder af fælles interesse.

I 2007 var EU Hongkongs andenstørste handelspartner, kun overgået af Folkerepublikken Kina. Tilsvarende var Hongkong EU's 15. største eksportmarked i 2007. Den samlede bilaterale handel mellem EU og Hongkong beløb sig i 2007 til 31,5 mia. EUR, og i de første ni måneder af 2008 steg den med 3,9 % til 35,4 mia. EUR. Eftersom EU's virksomheder i stigende grad handler direkte med Kina, er den relative betydning af handelen via Hongkong faldet. Den del af EU's handel med Kina, der går via Hongkong, er udtrykt i procent af den samlede handel mellem EU og Kina faldet støt fra en tredjedel i 2002 til ca. 13 % i de første 8 måneder af 2008.

EU var den største udenlandske investor i Hongkong i 2006 (ifølge de senest tilgængelige oplysninger), langt foran USA og Japan, men dog ikke så stor som Folkerepublikken Kina og De Britiske Jomfruøer. På den anden side var Hongkong det mest populære mål for EU's direkte investeringer i Asien. Hongkongs investeringer i Europa er steget støt og var den anden største kilde til direkte udenlandske investeringer fra Asien efter Japan.

Hongkong har tiltrukket et stort antal europæere, som bor og arbejder i Hongkong (i juni 2008 drejede det sig om i alt 31 000, jf. officielle oplysninger fra Hongkongs indvandringsmyndigheder). Det er den største koncentration af EU-borgere i Asien og fortsat en motiverende faktor for EU's engagement i Hongkong. EU-erhvervslivets tilstedeværelse i Hongkong er stadig stigende, og der er tale om en lang række sektorer, herunder navnlig finans- og virksomhedsservice, handel, detailsalg og transport. I juni 2008 var der i Hongkong 1 298 regionale hovedkvarterer og 2 584 regionale kontorer for virksomheder med sæde uden for Hongkong. EU-virksomhederne udgør fortsat tilsammen den største investor i Hongkong med 1 142 regionale hovedkontorer og regionale kontorer i Hongkong.

Europa-Kommissionens meddelelse om samarbejdsmulighederne mellem EU, Hongkong og Macao i 2007-2013 udgør stadig de politiske rammer for Den Europæiske Unions forbindelser til Hongkong. Den indeholder en række ambitiøse mål om at fremme forbindelserne mellem EU og Hongkong gennem en uddybning og udvidelse af samarbejdet på syv nøgleområder, nemlig handel og told, finans, mellemfolkelige forbindelser, transport, miljø, sundhed og fødevaresikkerhed.

Gennemførelsen af den aftalte politik og samarbejdet om regulering af de syv sektorer forventes at blive yderligere styrket af det erhvervsinformationsprogram, som Den Europæiske Union for nylig iværksatte for Hongkong og Macao (EUBIP); under dette program vil der indtil 2011 blive gennemført en række emneorienterede arrangementer. EUBIP vil fungere som et redskab til at fremme forståelsen og vidensudvekslingen mellem Hongkong og Den Europæiske Union med en række bilaterale samarbejdsaktiviteter inden for områder som f.eks. handel og investering, finansielle tjenesteydelser, transport og logistik, miljø, sundhed, fødevare- og produktsikkerhed. Der blev i august 2008 offentliggjort en forslagsindkaldelse, og kontrakten blev tildelt et konsortium bestående af det europæiske handelskammer i Hongkong, Macaos institut for handels- og investeringsfremme og Macaos institut for Europastudier. EUBIP forventes at fungere fuldt ud i begyndelsen af 2009.

Den anden strukturerede dialog mellem EU og Hongkong fandt sted i Bruxelles den 11. december, hvilket var befordrende for den bilaterale dialog og samarbejdet inden for handel, standarder, beskyttelse af intellektuel ejendomsret, investeringer, told, konkurrence, fødevaresikkerhed, luftfart, miljø, uddannelse og kultur. Forskning kunne blive et samarbejdsområde, og Hongkong-baserede organisationer har mulighed for at deltage i ICT/FP7-programmet.

Den strukturerede dialog benyttes effektivt af embedsmænd fra begge sider som et forum til på højt plan at diskutere spørgsmål af fælles interesse. På dette års møde drejede en stor del af diskussionerne sig om den globale finanskrise, og begge parter fremhævede reaktionen fra deres respektive regeringer. Parterne enedes om at styrke det bilaterale samarbejde gennem EU's erhvervsinformationsprogram, Hongkong- og Macao-seminarets IPR-pakke og standardiseringsspørgsmål samt initiativer om miljø, kreative erhverv og mellemfolkelige udvekslinger.

En række besøg på højt plan, som blev aflagt i 2008, har bidraget til at styrke forbindelserne mellem EU og Hongkong og fremme samarbejdsinitiativerne. Kommissær László Kovács besøgte i januar Hongkong med det formål at uddybe toldsamarbejdet, og der blev i den forbindelse taget initiativ til en sonderende dialog med Det Særlige Administrative Område Hongkongs regering om EU's direktiv om rentebeskatning. I juni ankom kommissær Meglena Kuneva til Hongkong for at holde en tale for erhvervslivet om EU's politik for global styring af produktsikkerhed. Herudover besøgte en række af Kommissionens tjenestemænd Hongkong for at undersøge samarbejdsmulighederne inden for politiske områder som f.eks. miljø, økonomiske anliggender, informations- og kommunikationsteknologi og handel. I april aflagde generalsekretær Henry Tang besøg i Bruxelles, hvor han mødtes med kommissær Peter Mandelson. Han opfordrede til, at der blev oprettet tættere forbindelser mellem EU og Hongkong.

Miljø er et af nøgleområderne for en udvidet samarbejde mellem EU og Hongkong. Kommissionen har med tilfredshed konstateret, at regeringen for Det Særlige Administrative Område Hongkong har vist øget interesse for spørgsmålet om klimaforandringer og politisk har talt for en lavemissionsøkonomi, og at Hongkong trods den globale finanskrise ikke har ændret på sin holdning til miljøbeskyttelse. Hongkong ser sig selv som en regional aktør og forsøger især at påvirke naboprovinsen Guangdong gennem valget af politiske initiativer og er meget opsat på at samarbejde med Folkerepublikken Kina om at forbedre luftkvaliteten i området. I den forbindelse ser EU frem til at øge samarbejdsinitiativerne med Hongkong for at beskytte miljøet og samarbejde om dagsordenen vedrørende de globale klimaforandringer. Med den største finansielle ekspertise i Asien, et velreguleret marked og et godt voldgiftssystem er Hongkong desuden oplagt som det regionale omdrejningspunkt for nye grønne finansielle produkter og kan i den forbindelse drage fordel af EU's erfaring med CO2-handel inden for den europæiske emissionshandelsordning (ETS).

Kommissionen har desuden bidraget aktivt til Hongkongs høringsproces om den konkurrencelov, som forelægges lovgivningsrådet i samlingsperioden 2008-09. Kommissionen ser positivt på Hongkong-regeringens tilsagn om at vedtage en tværsektoriel konkurrencelovgivning, som vil gøre det lettere at sikre fælles spilleregler og øge Hongkongs konkurrenceevne i det lange løb. Endelig vil udveksling og samarbejde i forbindelse med gennemførelsen være en positiv ting for Kommissionen.

Med henvisning til de stærke forbindelser mellem EU og Hongkong inden for luftfartsområdet, som også tæller bilaterale aftaler med de fleste medlemsstater, har Kommissionen foreslået, at der tages kontakt med Hongkong om indgåelse af en horisontal luftfartsaftale, som ville medføre retlig sikkerhed for de eksisterende bilaterale aftaler, idet der ville være en EF-udpegningsbestemmelse. Efter at der i 2008 har fundet udvekslinger sted mellem eksperter fra EU og Hongkong, er der planlagt et møde på højt plan i marts 2009.

EU prioriterede i 2008 offentligt diplomati i Hongkong højt ud fra et ønske om at tilføre EU-medlemsstaternes diplomatiske bestræbelser i Hongkong større værdi. Hongkong er i regionen centrum for fri presse og ytringsfrihed, et mediecenter og indgang til Folkerepublikken Kina. Kommissionen har derfor koncentreret sin indsats om at gøre EU mere synlig i Hongkong og levere hurtige og væsentlige oplysninger om EU-relaterede handels- og lovgivningspørgsmål, energi og klimaforandringer, tværkulturel dialog og EU's rolle i verden.

Den politiske udvikling

Med henvisning til Kommissionens tilsagn til Europa-Parlamentet fra 1997 har den i 2008 ført nøje tilsyn med Hongkongs institutionelle og samfundsmæssige udvikling. Herunder bl.a. Hongkongs befolkningsmæssige udvikling og udviklingen henimod afholdelsen af almindelige valg, således som det er fastsat i basisloven for Det Særlige Administrative Område Hongkong.

Hongkongs regering indledte 2008 med en klar tilkendegivelse af, at der skulle indføres almindelige valg efter en fast tidsplan med henblik på valget af guvernøren i 2017 og det lovgivende råd i 2020, og at det skulle ske i overensstemmelse med de beslutninger, der den 29. december 2007 blev truffet i Den Nationale Folkekongres' stående udvalg. Den Europæiske Union har konsekvent støttet en hurtig og omfattende indsats for at nå det endelige mål om indførelse af almindelige valg i Hongkong. EU beklagede derfor den 24. januar, at muligheden for at afholde almindelige valg i 2012 var blevet afvist, med henvisning til at størstedelen af Hongkongs befolkning går ind for hurtigere indførsel af mere demokrati, hvilket regeringen for Det Særlige Administrative Område Hongkong tilsluttede sig i december 2007. Det har altid været vores opfattelse, at hurtig indførsel af almindelige valg i Hongkong i overensstemmelse med basisloven ville være i Hongkongs og Kinas interesse. Det er derfor vores håb, at alle parter vil bidrage til, at der kan fremsættes konkrete forslag om udvidet stemmeafgivning ved valgene til guvernør og det lovgivende råd i 2012, hvilket vil gøre det muligt hurtigere at indføre almindelige valg i Hongkong.

Regeringen for Det Særlige Administrative Område har udtalt, at diskussionerne i de kommende fire år bør fokusere på, hvordan valgmetoderne kan ændres med henblik på valgene i 2012 til guvernør og det lovgivende råd. I februar nedsatte guvernør Donald Tsang en arbejdsgruppe med 30 medlemmer, som skal se på den forfatningsmæssige udvikling og undersøge, hvilke muligheder der er ved valgene i 2012. I sin årlige politiske redegørelse den 15. oktober 2008 anerkendte guvernør Donald Tsang, at den tidsplan for indførelse af almindelige valg, som Den Nationale Folkekongres' stående udvalg har fastsat, har stor opbakning i befolkningen. Regeringen forventes i første halvår af 2009 at høre befolkningen om, hvilke metoder der skal anvendes ved valget af guvernør og medlemmerne af det lovgivende råd i 2012.

Valget til det lovgivende råd blev i 2008 afholdt den 7. september under valgkommissionens professionelle tilsyn. Det lovgivende råd har 60 medlemmer, herunder 30 lovgivere, som vælges i geografiske valgkredse ved direkte valg, og 30 medlemmer, som vælges i funktionelle valgkredse. Der har ikke tidligere i Hongkongs historie været så stor konkurrence om pladserne ved valget til det lovgivende råd, eftersom der var 142 kandidater til valget i de geografiske valgkredse. Den demokratiske alliance for forbedring og fremskridt i Hongkong (DAB) er stadig Hongkongs største parti med 13 pladser i det lovgivende råd. Partiets tidligere formand Jasper Tsang Yok-sing blev valgt som formand for det lovgivende råd. Den pandemokratiske familie vandt 23 af de 60 pladser i forsamlingen og udgør dermed et blokerende mindretal for forfatningsmæssige ændringer. Tilslutningen var uændret i de geografiske valgkredse med direkte valg, idet den opnåede 60 % af de afgivne stemmer. På grund af det særlige valgsystem har de partier, der støtter regeringen, dog stadig et komfortabelt flertal i rådet.

Valget var fair og korrekt. Overordnet var afholdelsen af valget endnu en brik i den politiske modningsproces, som Hongkongs befolkning gennemgår, og viste, at der er et solidt grundlag for hurtigt at arbejde frem mod basislovens endelige mål om afholdelse af almindelige valg.

Denne valgperiode bliver vigtig for det lovgivende råd, eftersom det skal forhandle om regeringens forslag om en ændring af forfatningen, herunder bl.a. forslaget om en yderligere demokratisering af valgprocessen forud for 2012, hvortil der kræves totredjedels støtte i det lovgivende råd.

Regeringens ministeransvar blev desuden udvidet i 2008, eftersom guvernøren ved hjælp af den politiske udnævnelsesordning udnævnte otte juniorministre og ni politiske assistenter, som skal arbejde tæt sammen med lederne af regeringskontorer og embedsmænd og være behjælpelige ved gennemførelsen af regeringens politikker.

Kommissionen har i lighed med de foregående år konstateret, at de grundlæggende rettigheder og friheder, som er garanteret i basisloven, er blevet beskyttet af uafhængige domstole og retshåndhævende myndigheder. Retsvæsenet og de retshåndhævende myndigheder i Hongkong opviser fortsat gode resultater. I 2008 blev der i flere tilfælde foretaget en domstolsprøvelse af administrative beslutninger vedrørende vigtige forfatningsmæssige spørgsmål. I december afviste højesteret indvandringsministeriets procedure for gennemgang af asylansøgeres oplysninger om tortur, da den ikke tillod ansøgerne at være ledsaget af deres advokat på noget tidspunkt af gennemgangen, hvilket er i strid med Hongkongs internationale forpligtelser i henhold til FN's konvention om tortur. Ved en særskilt prøvelse afviste højesteret regeringens beslutning om at fratage fængslede deres ret til at stemme uanset deres dom. Retten fremhævede, at fratagelsen af stemmeretten var i strid med de forfatningsmæssige rettigheder, som var sikret i basisloven og Hongkongs rettighedskatalog. Med henvisning til disse domstolsprøvelser bemærkede justitsministeren Wong Yan-lung, at domstolenes afgørelser havde været en vigtig og praktisk vejledning for Hongkongs regering inden for områder, hvor lovbestemmelserne måske ikke var fri for at være tvetydige.

Det har imidlertid givet anledning til bekymring, at det administrativt blev besluttet at nægte udenlandske statsborgere indrejse til Hongkong i forbindelse med overdragelsen af den olympiske fakkel i maj, og at retssagerne endnu ikke er afsluttet vedrørende den radiostation, som ledes af prodemokratiske aktivister uden sendetilladelse. De anklagede fremførte, at Hongkongs ordning for sendetilladelser for radiokanaler var forfatningsstridig, da den gav guvernøren ubegrænsede skønsbeføjelser ved behandlingen af ansøgninger om sendetilladelser, hvilket kunne underminere ytringsfriheden. Anklagerne mod dem blev afvist af dommer Douglas Yau med henvisning til hans kendelse om, at ordningen for sendetilladelser var i strid med basislovens bestemmelser om ytringsfrihed. Denne kendelse blev tilsidesat af appelretten den 12. december, idet appelretten gav Hongkongs regering medhold. Retten gjorde gældende, at selv om der med henvisning til forfatningen sættes spørgsmålstegn ved ordningen for sendetilladelser, kan det ikke berettige en ulovlig handling, og sagen blev sendt tilbage til fornyet rettergang.

Kommissionen ser positivt på gennemførelsen af racediskriminationsloven, som blev enstemmigt vedtaget i det lovgivende råd den 10. juli, og som vil gøre racebetinget diskrimination, chikane og bagvaskelse ulovlig og udvide ligestillingsudvalgets beføjelser til at omfatte diskrimination på grundlag af race. Denne lov er et vigtigt skridt i retning af at skabe et mere lige samfund i Hongkong. Vi ser desuden positivt på den lovgivning, der blev offentliggjort den 6. juni 2008, om en reform af det civile retssystem med det formål at forbedre omkostningseffektiviteten i de civile retsprocedurer og at reducere retssagernes kompleksitet og varighed i Hongkong. Reformerne forventes at træde i kraft i april 2009.

Det er Hongkongs mål at fastholde sin position som regionens center for handel, tjenesteydelser og medier. De Olympiske Leges ridekonkurrencer og Handicap-OL blev med stor succes afholdt i Hongkong i henholdsvis august og september, hvilket bekræfter Hongkongs stilling som et multikulturelt mødested i Asien, en enestående by, hvor Østen møder Vesten.

Fremtidsudsigter

Et umiddelbart krav til regeringen for Det Særlige Administrative Område Hongkong er, at den skal mindske finanskrisens indvirkning på realøkonomien. Oprettelsen af nye arbejdspladser, fremme af efterspørgslen på hjemmemarkedet og støtte til små og mellemstore virksomheder kommer til at stå højt på Hongkong-regeringens dagsorden, samtidig med at Hongkongs rolle som internationalt finanscentrum og centrum for tjenesteydelser i Asien skal fastholdes. Guvernør Donald Tsang sagde i sin politiske redegørelse for 2009, at Hongkong burde søge at vende den finansielle krise til en mulighed og anbefalede at styrke Hongkongs position som internationalt finanscentrum.

Hongkongs fremtid som internationalt finanscentrum hænger sammen med de voksende økonomiske bånd til Folkerepublikken Kina og især Pearl River-regionen samt de traditionelle forbindelser til Sydøstasien, hvortil skal føjes Hongkongs afgørende fordele ved at have en fornuftig lovgivning, retsstatsprincipper, en god reguleringsordning og finansiel ekspertise. Hongkong vil fortsat spille rollen som finansielt mellemled mellem Folkerepublikken Kina og resten af verden.

Som følge af de store europæiske interesser i Hongkong, hvilket fremgår af denne rapport, vil Hongkong fortsat være en vigtig partner for EU i Asien og indtage en central plads i EU's forbindelser til Folkerepublikken Kina. Overordnet foreslår Kommissionen derfor, at de praktiske engagementer med Hongkong-regeringen fortsætter ud fra et ønske om at styrke det praktiske samarbejde om globale udfordringer som den finansielle krise, den gensidige økonomiske afhængighed og miljøbeskyttelse. Med henvisning til den generelle tendens til større åbenhed på internationalt plan som reaktion på den finansielle krise ser Kommissionen og EU-landene frem til, at Det Særlige Administrative Område Hongkong viser vilje til at indgå i et samarbejde med EU om beskatning i form af en effektiv informationsudveksling. Der bør desuden lægges større vægt på øgede mellemfolkelige forbindelser og udvekslinger med det formål at øge EU's og Hongkongs kendskab til hinanden og respektere den kulturelle mangfoldighed, som er et fælles træk for Hongkong og EU.

Kommissionen vurderer, at princippet om "et land, to systemer" generelt set er blevet overholdt og fungerer godt for Hongkongs befolkning. Det er vigtigt, at Det Særlige Administrative Område Hongkong fortsat har en høj grad af selvstændighed i spørgsmål om økonomi, handel, beskatning, finansielle forhold og regulering. EU bakker op om Hongkongs fortsatte stabilitet og velstand. Det er vores holdning, at det bedst sikres ved, at man i Hongkong arbejder for indførelsen af almindelige valg som planlagt i basisloven. Hongkongs demokratiske udvikling er vigtig for EU.